Στέψη της Βασίλισσας Ελισάβετ Β΄
Η στέψη της Ελισάβετ Β΄ έλαβε χώρα στις 2 Ιουνίου 1953 στο Αββαείο του Ουέστμινστερ στο Λονδίνο. Η Ελισάβετ Β΄ ανέβηκε στο θρόνο σε ηλικία 25 ετών, ύστερα από το θάνατο του πατέρα της, Γεωργίου ΣΤ΄, στις 6 Φεβρουαρίου 1952, μέσω της ανακήρυξής της από το Συμβούλιο του Στέμματος και τα υπόλοιπα εκτελεστικά όργανα της βρετανικής μοναρχίας. Η τελετή στέψης πραγματοποιήθηκε περισσότερο από ένα έτος μετά την άνοδό της στο θρόνο, λόγω της παράδοσης που απαιτεί ένα ικανό χρονικό διάστημα πένθους για τον προηγούμενο μονάρχη, πριν από την έναρξη εορταστικών εκδηλώσεων. Το γεγονός αυτό έδωσε επαρκή χρόνο για την προετοιμασία της τελετής. Κατά τη διάρκεια της στέψης, η Ελισάβετ πήρε τον νενομισμένο όρκο, χρίστηκε με Άγιο Μύρο, φόρεσε τον βασιλικό χιτώνα και τα βασιλικά διάσημα και στέφθηκε βασίλισσα του Ηνωμένου Βασιλείου, του Καναδά, της Αυστραλίας, της Νέα Ζηλανδία, της Νότιας Αφρικής, του Πακιστάν και της Κεϋλάνης (σημερινής Σρι Λάνκα).